Қазақстан Республикасы
Оқу-ағарту министрінің
2026 жылғы «__» ____ № ___
бұйрығына қосымша

Қазақстан Республикасының орта білім беру жүйесінде жасанды
интеллектті қолдану стандарты

1-тарау. Жалпы ережелер
1. Осы Қазақстан Республикасының орта білім беру жүйесінде жасанды интеллектті қолдану стандарты (бұдан әрі – Стандарт) Қазақстан Республикасы Президентінің 2026 жылғы 12 мамырдағы № 1274 «Қазақстан Республикасының орта білім беру жүйесіне жасанды интеллектті енгізу жөніндегі шаралар туралы» Жарлығы 1-тармағының 4) тармақшасына, Қазақстан Республикасы Үкіметінің 2026 жылғы 18 тамыздағы № 733 қаулысымен бекітілген орта білім беру жүйесіне жасанды интеллектті кеңінен енгізуге бағытталған 2026-2029 жылдарға арналған кешенді іс-шаралар жоспарының 4.1-тармағына сәйкес әзірленді және Қазақстан Республикасының орта білім беру жүйесінде жасанды интеллектті (бұдан әрі – ЖИ) қолдану нормаларын айқындайды.
2. Стандарттың қолданысы меншік нысаны мен ведомстволық бағыныстылығына қарамастан орта білім беру ұйымдарына қолданылады.
3. Осы Стандартта мынадай ұғымдар пайдаланылады:
1) академиялық адалдық – білім алушылардың, педагогтердің оқыту, тәрбиелеу, оқыту және (немесе) ғылыми қызметті жүзеге асыру кезінде сақтайтын адалдық, әділдік, құрметтеу, жауапкершілік және сенім қағидаттарына негізделген, білім беру процесіне қатысушылардың мінез-құлқын айқындайтын нормалардың, ережелер мен құндылықтардың жиынтығы;
2) көмекші ЖИ-құралы – тексерілетін материалдың мазмұндық бөлігін қалыптастырмайтын техникалық, редакциялық, анықтамалық әрекеттер үшін ЖИ-құралының ішіндегі функция;
3) ЖИ-детектор – материалда ЖИ пайдалану белгілерінің бар-жоғы туралы ықтимал баға қалыптастыратын автоматтандырылған құрал;
4) ЖИ-құралы – жасанды интеллект технологияларын пайдаланатын бағдарлама немесе қызмет;
5) жасанды интеллект – адамға тән когнитивтік функцияларды еліктеуге функционалдық қабілет, адамның зияткерлік қызметінің нәтижелерімен салыстырылатын немесе олардан асып түсетін нәтижелерді қамтамасыз ететін қабілет;
6) генеративті ЖИ – табиғи тілдегі сұрау салуларға жауап ретінде мәтіндерді, кескіндерді, бейнелерді, музыканы, бағдарламалық кодты автоматты түрде жасайтын технология;
7) ЖИ пайдаланушысы – белгілі бір функцияны және (немесе) тапсырманы орындау үшін жасанды интеллект жүйесін пайдаланатын тұлға;
8) жасанды интеллект жүйесі – жасанды интеллекттің бір немесе бірнеше моделі негізінде жұмыс істейтін цифрлық объект.

2-тарау. ЖИ қолданудың негізгі стандарттары
4. Орта білім беру жүйесінде ЖИ қолдану мынадай стандарттарды сақтай отырып жүзеге асырылады:
1) ЖИ көмекші ЖИ-құралы ретінде пайдаланылады және педагогтің кәсіби шешімі мен жауапкершілігін алмастырмайды;
2) ЖИ қолдану оқыту мақсаттарына, білім алушының жасына, білім деңгейіне сәйкес келуге тиіс;
3) ЖИ пайдалану білім алушының білім беру материалын өз бетінше орындауын алмастырмауға тиіс;
5) ЖИ қалыптастырған нәтижелер ЖИ пайдаланушысымен қателердің және анық емес ақпараттың бар-жоғына тексерілуге жатады;
6) ЖИ қолдану Қазақстан Республикасының заңнамасын сақтай отырып жүзеге асырылады.
5. ЖИ-құралдарын пайдалану кезінде ЖИ пайдаланушыларының дербес деректері берілмейді.
6. Білім алушылардың ЖИ-құралдарында есептік жазбаларын жасауға Қазақстан Республикасының заңнамасына сәйкес, оның ішінде білім алушының ата-анасының немесе заңды өкілінің келісімімен жол беріледі.
7. Орта білім беру ұйымы ЖИ қолданудың ұйымдастырушылық жағдайларын, білім алушының ата-анасы мен заңды өкілдерін білім беру процесінде ЖИ пайдалану туралы хабардар етуді, педагогтерге әдістемелік қолдау көрсетуді және олардың ЖИ-ды қауіпсіз әрі этикалық қолдану саласындағы құзыреттерін дамытуды, киберқауіпсіздік талаптары мен Қазақстан Республикасының заңнамасын сақтауды қамтамасыз етеді.

3-тарау. Білім беру контенті және бағалау
8. ЖИ пайдалана отырып жасалған және білім беру процесінде пайдалануға арналған білім беру контенті пайдаланылғанға дейін педагогпен оқыту мақсаттарына сәйкестігіне, дұрыстығына, жас ерекшелігіне, тілдік және терминологиялық дұрыстығына, авторлық құқық пен дербес деректер туралы заңнаманың сақталуына және тыйым салынған контенттің болмауына тексеріледі. Бұл ретте білім алушылар білім беру контентінің ЖИ пайдалана отырып жасалғаны туралы хабардар етіледі.
9. Білім алушылардың оқу нәтижелерін бағалау кезінде педагог ЖИ-ды талдау жасау, кері байланыс дайындау және тән қателерді анықтау үшін пайдаланады. Бағалаудың түпкілікті нәтижесін педагогтің өзі қояды.
10. Педагог білім алушылардың оқу нәтижелерін бағалау кезінде үшінші тарап ЖИ-құралын пайдаланған жағдайда, білім алушылардың білім беру материалдарын беруден бұрын олардың тегі, аты, әкесінің аты (бар болса), суреттері және байланыс деректері алынып тасталады.
11. Педагог білім алушыларды бағалауды білім алушының білімі мен нақты оқу жетістіктерінің деңгейін объективті айқындау үшін анықталған ЖИ пайдалану белгілерін және білім алушымен олардың мазмұнын талқылау нәтижелерін ескере отырып жүзеге асырады.

4-тарау. ЖИ-құралдарын пайдалану кезіндегі академиялық адалдық
12. ЖИ-құралдарын пайдаланушылар оларды пайдалану кезінде академиялық адалдық қағидатын сақтайды.
13. ЖИ-құралдарын пайдалану кезіндегі академиялық адалдық қағидаттары:
1) ашықтық: педагогтер мен білім алушылардың білім беру контенті мен материалдарын дайындау кезінде ЖИ-құралдарын пайдалану фактісін нақты қызметтерді көрсете отырып міндетті түрде ашуы;
2) білім беру контенті мен оқу материалдарының дұрыстығы: ЖИ-құралдары жасаған нақты деректерді, мәліметтерді, дәйексөздер мен есептеу нәтижелерін тексеру.
14. Білім беру материалдарын өз бетінше орындауға негізделген күмән туындаған кезде:
1) білім алушының нағыз ойлауын алмастыратын білім беру материалын жасанды интеллекттің толықтай генерациялау белгілерін анықтау үшін ЖИ-детекторлары қолданылады;
2) білім алушыға жұмысты орындау барысын, пайдаланылған дереккөздерді және ЖИ қолдану сипатын түсіндіру мүмкіндігі беріледі.

5-тарау. Орта білім беру ұйымдарында жасанды интеллектті қолдана отырып пәндерді оқыту қағидаттары мен әдістемесі
15. Орта білім беру ұйымдарында ЖИ-құралдарын қолдану кезінде мыналар ескеріледі: пәндік саланың ерекшелігі; орта білім берудің мемлекеттік жалпыға міндетті стандартына сәйкес күтілетін оқыту нәтижелері; білім алушылардың жас, психофизиологиялық және ерекше білім беру қажеттіліктері; олардың цифрлық сауаттылығы мен медиасауаттылық деңгейі; білім алушылардың кәмелетке толмаған мәртебесі және онымен байланысты Қазақстан Республикасының дербес деректерді қорғау және баланың құқықтары туралы заңнамасының талаптары; орта білім беру ұйымының цифрлық инфрақұрылымының қолжетімділігі; базалық оқу дағдыларының қалыптасу кезеңінде ЖИ-құралдарына академиялық және когнитивтік тәуелділіктің қалыптасу тәуекелдері; заманауи технологиялардың даму деңгейі.
16. Мынадай оқыту қағидаттары қолданылады:
1) баланың мүддесі мен әл-ауқатына бағдарлану. Көмекші ЖИ-құралы – тек педагогтің бақылауымен және жауапкершілігімен қолданылатын педагогтің құралы; ЖИ-құралы педагогті, тірі қарым-қатынасты және білім алушыны педагогикалық сүйемелдеуді алмастырмайды.
2) рұқсаттың жас ерекшелігіне қарай саралануы. Білім алушының ЖИ-құралдарымен өзара іс-қимылының көлемі, нысаны және дербестік дәрежесі білім беру сатысымен (бастауыш, негізгі, жалпы орта) айқындалады;
3) педагогикалық орындылық. Нақты ЖИ-құралын және оны қолдану сценарийін таңдау жасқа, күтілетін оқыту нәтижелеріне және мақсатты білімнің түріне (фактілік, тұжырымдамалық, процедуралық, метакогнитивтік) сәйкес келеді.
4) базалық дағдылар мен сыни ойлаудың басымдығы. ЖИ-құралдары тек білім алушыда тиісті пәндік салада оқу, жазу, санау және өз бетінше пайымдау базалық дағдылары қалыптасқаннан кейін ғана енгізіледі; ЖИ-құралдарын қолдану осы дағдылардың табиғи қалыптасу процесінен озып кетпеуге және оны алмастырмауға тиіс.
5) заңды өкілдердің келісімі және отбасы үшін ашықтық. Білім алушының деректерін өңдеумен байланысты ЖИ-құралдарын (диалогтық ЖИ-тренажерлер, дараланған білім беру платформалары) пайдалануға ата-аналардың немесе заңды өкілдердің хабардар етілген келісімі болған және оларға қолданылатын құралдар туралы ақпаратқа қолжетімділік қамтамасыз етілген жағдайда жол беріледі.
6) кәмелетке толмағандардың дербес деректерін қорғау. ЖИ-құралдарын таңдау және баптау кезінде білім беру ұйымы Қазақстан Республикасының дербес деректер туралы заңнамасының талаптарына сәйкестікті, оның ішінде заңды өкілдердің келісімінсіз білім алушылардың деректерін үшінші тұлғаларға беруге тыйым салуды және жиналатын деректер көлемін барынша азайтуды қамтамасыз етеді.
7) пікірлердің алуан түрлілігі және біржақтылықтан қорғау. ЖИ-құралдары басым көзқарастарды қайта жаңғыртады және мәдени, тілдік және өзге де ауытқуларды қамтуы мүмкін; педагог білім алушыларды баламалы көзқарастармен таныстыруды қамтамасыз етеді және оларда ЖИ-құралының жауаптарындағы біржақтылықты тану дағдысын қалыптастырады.
8) практикаға бағдарлану және іс-әрекеттік тәсіл. ЖИ-құралдарын пайдалана отырып жобалар, өмірден алынған кейстер, проблемалық-бағдарлы оқыту білім алушылардың өз бетінше жұмыс істеу жас мүмкіндіктерін ескере отырып қолданылады.
17. Пәндерді оқыту әдістемесі. Білім беру ұйымы оқыту сатыларына қарай саралауды ескере отырып, ЖИ-құралдарын пайдалана отырып мынадай оқыту әдістерін қолданады:
1) 1-4 сыныптар – педагог ЖИ-құралдарының көмегімен дайындаған материалдарды пайдалана отырып дидактикалық ойындар мен интерактивті жаттығулар; демонстрациялық интерактивті сабақтар; педагогтің бақылауымен жеке жұмыс үшін бейімделген тапсырмалар.
2) 5-9 сыныптар – педагог айқындаған ЖИ-құралдарын қолдану көлемімен бағыт берілетін жобалық тапсырмалар; жасқа бейімделген материалдағы кейс-әдістер; ЖИ-тренажермен құрылымдалған диалогта тіл дағдыларын жаттықтыру; жаратылыстану-ғылыми және техникалық пәндер бойынша ЖИ-құралдарын пайдалана отырып зертханалық және практикалық жұмыстар.
3) 10-11 сыныптар – ЖИ-құралдарын өз бетінше қолдана отырып жобалық және проблемалық-бағдарлы оқыту; зерттеу және бейіндік жобалар; ЖИ элементтері бар онлайн-курстар мен оқыту платформалары; ЖИ-құралдарын пайдалана отырып қорытынды аттестаттауға және кәсіптік бағдар беруге дайындық.
18. Орта білім беру ұйымы көрсетілген әдістерді нақты сыныптың және пәндік саланың білім алушыларының қажеттіліктері мен мүмкіндіктеріне сәйкес үйлестіруге құқылы.

6-тарау. «Цифрлық сауаттылық және жасанды интеллект» және «Информатика және жасанды интеллект» оқу пәндері шеңберінде жасанды интеллектті оқытуға қойылатын пәндік талаптар
19. «Цифрлық сауаттылық және жасанды интеллект» және «Информатика және жасанды интеллект» оқу пәндері шеңберінде жасанды интеллектке байланысты мазмұнды іске асыру кезінде педагогтер тиісті білім беру деңгейінің үлгілік оқу бағдарламаларында белгіленген оқыту мақсаттарына қол жеткізуді қамтамасыз етеді. Жасанды интеллектті оқыту жекелеген ЖИ-құралдарын, чат-боттарды немесе контент генерациялау тәсілдерін меңгерумен шектелмейді және ЖИ жұмысының қағидаттарын, деректердің рөлін, модельдердің мүмкіндіктері мен шектеулерін түсінуді, нәтижелерді сыни тұрғыдан тексеруді, жауапты пайдалануды, ал жалпы орта білім беру деңгейінде – машиналық оқыту мен жасанды нейрондық желілердің базалық қағидаттарын да бірізді қалыптастыруды қамтамасыз етуге тиіс.
20. Бастауыш білім беру. Педагог сыныптар бойынша мынадай пәндік нәтижелердің қалыптасуын қамтамасыз етеді:
1) 1-сынып – қоршаған әлемде ЖИ қолдануға мысалдар келтіре білу, ЖИ оқи және өзгере алатын алгоритмдер негізінде жұмыс істейтінін түсіндіру, сондай-ақ «жасанды интеллект» пен «робот» ұғымдарын ажырата білу.
2) 2-сынып – ЖИ-ге дербес деректерді беруге болмайтынын түсіну; ЖИ-ден алынған ақпаратты тексеру қажеттілігін сезіну; модельдің мысалдар негізінде оқи алатынын қолжетімді деңгейде түсіну; дайын құралды пайдалана отырып объектілерді тану жөніндегі қарапайым модельдің оқыту процесімен танысу; адамның нәтиженің авторы, ал ЖИ-нің көмекші ретіндегі рөлін түсіну.
3) 3-сынып – ЖИ-ні күнделікті өмірде пайдалануға мысалдар келтіре білу, оның адамнан жылдамырақ немесе дәлірек орындай алатын тапсырмаларын түсіндіру, сондай-ақ идеялар мен мәтін генерациялау үшін педагогтің басшылығымен ЖИ-құралын пайдалану.
4) 4-сынып – генеративті модельдердің мақсатын түсіну; сұрау салуларды (промпттарды) құрастыра, нақтылай және талдай білу, тұжырымның дәлдігінің жауапқа әсерін түсіндіру; оқу және өмірлік тапсырмаларды орындау кезінде ЖИ-нің рөлін айқындау; өз бетінше шешуді талап ететін тапсырмалар мен ЖИ-құралы көмекші құрал ретінде пайдаланылуы мүмкін тапсырмаларды ажырату; ЖИ жауаптарын фактілер мен сенімді дереккөздер бойынша тексеру; ЖИ-нің әртүрлі кәсіптерге әсерін түсіндіру.
21. Көрсетілген нәтижелерді іске асыру кезінде педагог осы тараудың 20-тармағында белгіленген жас режимін сақтайды: 1-4 сынып білім алушыларына ЖИ-құралдарына өз бетінше қолжетімділік берілмейді, ал практикалық жұмыс педагогтің тікелей қатысуымен және басшылығымен жүзеге асырылады.
22. Негізгі орта білім беру. Педагог пәндік мазмұнның бірізді күрделенуін қамтамасыз етеді:
1) 5-сынып – заманауи бағдарламалық өнімдерде ЖИ пайдалану туралы түсінік қалыптастыру; дәл іздеу сұрауларын тұжырымдау дағдысын дамыту; кіріс деректердің цифрлық жүйенің жұмыс нәтижесіне әсерін түсіну; алдын ала берілген ережелері бар алгоритм мен жауап алу үшін деректерді талдайтын жүйені ажырату; авторлық құқықты сақтай отырып және плагиатқа жол бермей ЖИ-ды жауапты пайдалану қағидаттарын қолдану.
2) 6-сынып – «деректер», «ақпарат» және «білім» ұғымдарын ажырату және деректердің ЖИ модельдерін оқытудағы рөлін түсіндіру; әртүрлі дереккөздердегі ақпаратты салыстыру; сұраудың тұжырымдалуының нәтижеге, оның объективтілігі мен дұрыстығына қалай әсер ететінін түсіндіру.
3) 7-сынып – білімнің ережелер немесе модельдер түрінде берілуі мүмкін екенін түсіну; шарттар мен деректер негізінде шешім қабылдаудың қарапайым жүйелерін модельдеу; ЖИ-құралы генерациялаған бағдарламалық кодты пайдалану тәуекелдерін тану, оны меншікті бағдарламаға енгізуге дейін міндетті түрде тексеру, сынақтан өткізу және оны саналы түрде пайдалану.
4) 8-сынып – болжамдар мен жіктеу жасау кезінде деректер белгілерінің рөлін түсіну; деректерді өңдеу және оларды қарапайым болжамдық тапсырмаларды модельдеу үшін пайдалану; модель нәтижесінің деректердің сапасы мен толықтығына тәуелділігін түсіндіру; алгоритмдік біржақтылықты (bias) түсіну және дұрыс емес немесе өкілді емес деректердің кемсітушілік нәтижелер тәуекелімен байланысын түсіну.
5) 9-сынып – ЖИ жүйелеріндегі жіктеудің, болжаудың және генерациялаудың ықтималдық сипатын түсіну; ЖИ-ды әртүрлі салаларда қолдануды адам мен қоғам үшін салдары тұрғысынан талдау, оның ішінде шешімдердің жауапкершілігі, әділдігі және ашықтығы.
23. Жалпы орта білім беру. Педагог ЖИ-ды пайдаланушылық және сыни тұрғыдан қолданудан машиналық оқытудың және жасанды нейрондық желілердің базалық модельдерін пәндік тұрғыдан оқып-үйренуге көшуді қамтамасыз етеді:
1) 10-сынып – ЖИ-нің даму кезеңдерін және технологиялар мен деректер көлемінің оның дамуына әсерін талдау; «модель», «оқыту», «оқыту деректері», «белгілер», «болжау» ұғымдарын түсіндіру; перцептронның құрылымын сипаттау; бірлік секіру функциясын пайдалана отырып оның жұмысын электрондық кестелерде модельдеу және салмақтардың өзгеруінің әсерін түсіндіру; мұғаліммен оқытуды, мұғалімсіз оқытуды және ынталандыру арқылы оқытуды ажырату; практикалық тапсырмаларды шешу үшін электрондық кестелерде k-means (k-орта), k-NN (жақын көршілер) алгоритмдерінің және сызықтық регрессияның жұмысын модельдеу.
2) 11-сынып – жасанды нейрондық желінің архитектурасын түсіндіру; белсендіру функцияларын – бірлік секіру функциясын, Sigmoid және ReLU – және оларды қолдану ерекшеліктерін салыстыру; жіктеу, регрессия және бейнелерді тану тапсырмаларын айқындау; ЖИ технологияларын қолдану салалары бойынша жіктеу, оның ішінде компьютерлік көру, табиғи тілді өңдеу, генеративті модельдер, сөйлеуді тану және синтездеу; электрондық кестелердегі дайын деректер жиынтығында орташа квадраттық қатені (MSE) есептеу; қатенің тура және кері таралу (backpropagation) қағидатын тұжырымдамалық деңгейде түсіндіру.

7-тарау. ЖИ-құралдарын қолданудың рұқсат етілген және шектелген/тыйым салынған сценарийлері
24. Мыналарға рұқсат етіледі:
1) педагогтің саралап оқытуға арналған және бейімделген оқу материалдарын дайындауы;
өз бетінше жұмыс істеу үшін ақпаратты іздеу және жүйелеу (5-сыныптан бастап – педагогтің бақылауымен; 10-сыныптан бастап – өз бетінше, кейіннен дереккөздерді тексере отырып);
2) педагогтің басшылығымен кейіннен сын тұрғысынан бағалау үшін идеялар мен тапсырмаларды шешу нұсқаларын генерациялау;
3) білім алушылардың мәтіндерінің грамматикасын, стилі мен құрылымын тексеру (5-сыныптан бастап);
артық дербес деректер жинамайтын ЖИ-тренажермен құрылымдалған және модерацияланатын диалогта тіл дағдыларын жаттықтыру;
4) міндетті түрде өз бетінше пысықтай отырып және ЖИ-құралын пайдалану фактісін көрсете отырып жобалық және зерттеу жұмыстарының бастапқы жобаларын жасау (10-сыныптан бастап);
5) педагогтің нәтижені міндетті түрде сын тұрғысынан тексеруімен бағдарламалаудың негіздерін оқып-үйренуге көмек көрсету (8-сыныптан бастап);
25. Мыналарға жол берілмейді:
1) білім алушының сын тұрғысынан қайта өңдеместен және мазмұнын түсінбестен ЖИ-құралы жұмысының нәтижелерін тікелей көшіруі;
2) нақты тапсырманың шарттарында тікелей көзделмеген жағдайда, білім алушылардың қорытынды аттестаттауда, бақылау және емтихан жұмыстарында ЖИ-құралдарын пайдалануы;
3) нақты жинамай және жұмысты жүргізбей оқу, зерттеу немесе жобалық деректерді генерациялау;
4) ЖИ-құралын пайдалануын мәлімдемей, білім алушының өз бетінше талдауының орнына шығармалар, эсселер, рефераттар жасау;
5) үшінші тұлғалардың авторлық құқығын бұзатын кез келген пайдалану;
6) дипфейктерді, дезақпаратты, алауыздық пен өшпенділікті қоздыратын контентті генерациялау;
7) білім беру ұйымының кәмелетке толмағандардың дербес деректерін қорғау талаптарына сәйкестігіне тексеруден өтпеген ЖИ-құралдарын пайдалану;
8) педагогтің немесе білім беру ұйымының ЖИ-құралы тірі педагогикалық өзара іс-қимыл мен кері байланысты толықтырудың орнына алмастыратын жағдайлар қалыптастыруы;
9) білім алушының оқу тапсырмаларынан тыс диалогтық ЖИ-жүйелерімен бақылаусыз ұзақ уақыт эмоционалды түрде өзара іс-қимыл жасауы.
